**Δάση και δασικές πυρκαγιές**

**με έμφαση στην περίπτωση της Πάρνηθας**

**ΠΟΥΛΙΑ** Τα πουλιά έχουν γενικά την ικανότητα να απομακρύνονται πετώντας μακριά από τη φωτιά. Δεν συμβαίνει το ίδιο όμως με τις φωλιές, τα αβγά και τους νεοσσούς τους

**ΘΗΛΑΣΤΙΚΑ**

Περισσότερα από 40 διαφορετικά είδη είχαν εντοπιστεί στα δάση της Πάρνηθας. Σκαντζόχοιροι, αλεπούδες, πετροκούναβα, λαγοί είναι μερικά από τα πιο χαρακτηριστικά. Ακόμη και οι παροιμοιώδεις για την ταχύτητά τους λαγοί βρέθηκαν απανθρακωμένοι στις καμένες εκτάσεις.

Ήδη είχε φανεί ότι τα περισσότερα ελάφια είχαν από νωρίς εγκαταλείψει τα χαμηλότερα σημεία για να παραθερίσουν στα υψηλότερα, πιο δροσερά σημεία. Αυτά δηλαδή που κάηκαν, πέρα από κάθε πρόβλεψη και φαντασία.

Τα ελάφια γεννούν στα τέλη Μαΐου-αρχές Ιουνίου. Αυτή την περίοδο οι ελαφίνες δεν απομακρύνονται πολύ από τις εστίες τους, προκειμένου να βρίσκονται κοντά στα νεογνά τους.

Δυστυχώς αρκετά ελάφια δεν μπόρεσαν να γλιτώσουν από τις φλόγες. Τα περισσότερα ωστόσο κατέφυγαν στις άκαυτες περιοχές. Ο θερινός βιότοπός τους όμως περιορίστηκε και, προς το παρόν, δεν γνωρίζουμε τη σημασία της απώλειας αυτής στον πληθυσμό τους.

**ΑΣΠΟΝΔΥΛΑ**

Φυλλοφάγα και φλοιοφάγα έντομα και άλλα ασπόνδυλα που στήριζαν την αλυσίδα της ζωής του δάσους της Πάρνηθας απανθρακώθηκαν. Η πλειοψηφία της εδαφικής μικρο-, μεσο- και μακροπανίδας ζει στο ανώτερο τμήμα του δασικού τάπητα που κάηκε. Όσα βρίσκονταν βαθύτερα μέσα στο έδαφος ή κάτω από πέτρες ωστόσο θα δώσουν το σύνθημα για το ξεκίνημα μιας νέας ζωής σε ένα περιβάλλον που θα είναι για δεκαετίες πολύ διαφορετικό από αυτό που γνωρίζαμε… Λίγες ώρες μετά την πυρκαγιά οι ακάματοι δουλευτές της γης, τα μυρμήγκια, ξεκίνησαν μέσα στις στάχτες το εντατικό έργο τους.

**ΑΛΛΑ ΣΠΟΝΔΥΛΩΤΑ**

Οι Κρασπεδοχελώνες *Testudo marginata*, σχεδόν αποκλειστικά ελληνικό είδος χερσαίων χελωνών, εξ’ορισμού είναι τα σπονδυλωτά που είναι αδύνατον να απομακρυνθούν από την πυρκαγιά.

Πλήθος άλλων ερπετών, όπως οι Γουστέρες, τα αβλαβή Σπιτόφιδα μαζί με άλλα 30 τουλάχιστον διαφορετικά είδη ερπετών ήταν αδύνατον να γλιτώσουν από τα τις φλόγες που κατέκαψαν κάθε σπιθαμή βλάστησης και δασικού τάπητα. Σε κάποιες περιπτώσεις έχει αποδειχθεί ότι κάποιες σαύρες μπορεί να ευνοηθούν από την απώλεια του δάσους μετά την πυρκαγιά και να αυξήσουν τους πληθυσμούς τους. Με ενδιαφέρον θα παρακολουθούμε την εξέλιξη αυτή.